VYKONÁVACIE NARIADENIE KOMISIE (EÚ) 2018/1301

z 27. septembra 2018

ktorým sa mení vykonávacie nariadenie (EÚ) 2018/659 o podmienkach vstupu živých zvierat čeľade koňovité a spermy, vajíčok a embryí zvierat čeľade koňovité do Únie

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 3 ods. 2 a článok 9 ods. 1 písm. c),

so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v oddiele I prílohy A k smernici 90/425/EHS, a na ich dovoz do Spoločenstva (2), a najmä na jej článok 17 ods. 3,

so zreteľom na smernicu Rady 2009/156/ES z 30. novembra 2009 o zdravotnom stave zvierat v súvislosti s presunom a dovozom zvierat čeľade koňovité z tretích krajín (3), a najmä na jej článok 2 písm. i), článok 12 ods. 1, 4 a 5, článok 13 ods. 2 a články 15, 16, 17 a 19,

keďže:

(1) V smernici 2009/156/ES sa stanovujú požiadavky na zdravie zvierat, ktorými sa upravuje dovoz zvierat čeľade koňovité do Únie. Stanovuje sa v nej, že do Únie sa smú dovážať len tie zvieratá čeľade koňovité, ktoré pochádzajú z tretej krajiny alebo časti tretej krajiny, ktorá je uvedená v zozname tretích krajín zostavenom v súlade s uvedenou smernicou, a ktoré sprevádza zdravotný certifikát zodpovedajúci vzoru vyhotovenému takisto v súlade s uvedenou smernicou. V zdravotnom certifikáte by malo byť potvrdené, že zviera čeľade koňovité spĺňa podmienky zdravia stanovené v súlade s danou smernicou.

(2) Zoznam tretích krajín, relevantné podmienky zdravia zvierat a veterinárna certifikácia na vstup zvierat čeľade koňovité a spermy, vajíčok a embryí zvierat čeľade koňovité do Únie sa stanovujú v rozhodnutiach Komisie 92/260/EHS (4), 93/195/EHS (5), 93/196/EHS (6), 93/197/EHS (7), 94/699/ES (8), 95/329/ES, 2003/13/ES (9), 2004/177/ES (10), 2004/211/ES, 2010/57/EÚ (11) a 2010/471/EÚ (12). Vykonávacím nariadením Komisie (EÚ) č. 2018/659 (13) sa uvedené rozhodnutia zrušia a nahradia s účinnosťou od 1. októbra 2018.

(3) Po prijatí vykonávacieho nariadenia (EÚ) 2018/659 boli zmenené niektoré rozhodnutia Komisie týkajúce sa zoznamu tretích krajín, podmienok zdravia zvierat a veterinárnej certifikácie na dovoz živých zvierat čeľade koňovité.

(4) Treba najmä upozorniť na to, že vykonávacím rozhodnutím Komisie (EÚ) 2017/1851 (14) sa zmenili rozhodnutia 92/260/EHS a 2004/211/ES, vykonávacím rozhodnutím Komisie (EÚ) 2018/218 (15) sa zmenili rozhodnutia 92/260/EHS, 93/195/EHS a 2004/211/ES, vykonávacím rozhodnutím Komisie (EÚ) 2018/518 (16) sa zmenili rozhodnutia 93/195/EHS a 2004/211/ES a vykonávacím rozhodnutím Komisie (EÚ) 2018/1143 (17) sa zmenili rozhodnutia 92/260/EHS a 93/197/EHS. Tieto zmeny by sa teraz mali zapracovať do vykonávacieho nariadenia (EÚ) 2018/659.

(5) Bosna a Hercegovina požiadala o zaradenie do zoznamu tretích krajín a častí územia tretích krajín, z ktorých je povolený vstup zvierat čeľade koňovité do Únie.. Bosna a Hercegovina oznamuje choroby Svetovej organizácii pre zdravie zvierat (OIE) v uspokojivej miere. Choroby uvedené v prílohe I k smernici 2009/156/ES sa povinne oznamujú a zatiaľ posledné prípady žrebčej nákazy v Bosne a Hercegovine boli hlásené v roku 1952 a sopľavky v roku 1959. Bosnu a Hercegovinu uznala OIE ako krajinu bez výskytu afrického moru koní. Do ukončenia auditu Komisie by sa mal povoliť dočasný vstup, opätovný vstup po dočasnom vývoze a dovoz registrovaných koní z Bosny a Hercegoviny.

(6) Kuvajt predložil dokumentáciu o schválení stanice na odber spermy v súlade s ustanoveniami článku 17 ods. 2 písm. b) bodu ii) smernice 92/65/EHS. Po posúdení dokumentov by sa mal povoliť vstup spermy zvierat čeľade koňovité z Kuvajtu do Únie.

(7) Turecko poskytlo informácie, ktoré potvrdzujú, že provincie Ankara, Edirne, Istanbul, Izmir, Kirklareli a Tekirdag sú bez výskytu sopľavky už viac ako šesť mesiacov od oznámenia výskytu ohniska choroby na ostrove Büyükada v provincii Istanbul 15. decembra 2017. Uvedená krajina okrem toho zaviedla opatrenia na zníženie rizika zavlečenia sopľavky do uvedených provincií. Preto by sa mal povoliť dočasný vstup registrovaných koní, opätovný vstup registrovaných koní po dočasnom vývoze a dovoz registrovaných koní, ako aj tranzit zvierat čeľade koňovité z provincií Ankara, Edirne, Istanbul, Izmir, Kirklareli a Tekirdag.

(8) Určité tretie krajiny, z ktorých je povolený vstup zvierat čeľade koňovité do Únie, požiadali o objasnenie vyhlásení týkajúcich sa sopľavky a žrebčej nákazy v niektorých z príslušných relevantných zdravotných certifikátov. Po posúdení ich žiadostí sa zdá odôvodnené prispôsobiť znenie uvedených vyhlásení.

(9) Prílohy I, II a III k vykonávaciemu nariadeniu (EÚ) 2018/659 by sa preto mali zodpovedajúcim spôsobom zmeniť.

(10) S cieľom umožniť zainteresovaným stranám pred začiatkom uplatňovania vykonávacieho nariadenia (EÚ) 2018/659 prijať zodpovedajúce opatrenia treba stanoviť, že toto pozmeňujúce nariadenie nadobúda účinnosť dňom nasledujúcim po jeho uverejnení.

(11) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Vykonávacie nariadenie (EÚ) 2018/659 sa mení takto: 1. Príloha I sa mení v súlade s prílohou I k tomuto nariadeniu. 2. Príloha II sa mení v súlade s prílohou II k tomuto nariadeniu. 3. Príloha III sa mení v súlade s prílohou II k tomuto nariadeniu.

Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 27. septembra 2018. Za Komisiu predseda Jean-Claude JUNCKER

(1) Ú. v. ES L 268, 24.9.1991, s. 56.

(2) Ú. v. ES L 268, 14.9.1992, s. 54.

(3) Ú. v. EÚ L 192, 23.7.2010, s. 1.

(4) Rozhodnutie Komisie 92/260/EHS z 10. apríla 1992 o veterinárnych podmienkach a o veterinárnom osvedčovaní pre dočasný vstup registrovaných koní (Ú. v. ES L 130, 15.5.1992, s. 67).

(5) Rozhodnutie Komisie 93/195/EHS z 2. februára 1993 o veterinárnych podmienkach a o veterinárnej certifikácii pre opakovaný vstup registrovaných koní určených na dostihy, súťaže a kultúrne podujatia po dočasnom vývoze (Ú. v. ES L 86, 6.4.1993, s. 1).

(6) Rozhodnutie Komisie 93/196/EHS z 5. februára 1993 o veterinárnych podmienkach a veterinárnej certifikácii pre dovozy zvierat koňovitých určených na zabitie (Ú. v. ES L 86, 6.4.1993, s. 7).

(7) Rozhodnutie Komisie 93/197/EHS z 5. februára 1993 o veterinárnych podmienkach a o veterinárnom osvedčení pre dovozy registrovaných zvierat koňovitých a zvierat koňovitých určených na chov a produkciu (Ú. v. ES L 86, 6.4.1993, s. 16).

(8) Commission Decision 94/699/EC of 19 October 1994 providing for less frequent identity and physical checks on the temporary admission of certain equidae from Sweden, Norway and Finland and repealing Decision 93/321/EEC (rozhodnutie Komisie 94/699/ES z 19. októbra 1994, ktorým sa stanovujú menej časté kontroly totožnosti a fyzické kontroly dočasného vstupu určitých zvierat čeľade koňovité zo Švédska, z Nórska a Fínska a ktorým sa zrušuje rozhodnutie 93/321/EHS) (Ú. v. ES L 280, 29.10.1994, s. 88).

(9) Commission Decision 2003/13/EC of 10 January 2003 on the temporary admission of horses participating in the pre-Olympic test event in Greece in 2003 (rozhodnutie Komisie 2003/13/ES z 10. januára 2003 o dočasnom vstupe koní, ktoré sa zúčastňujú skúšobného podujatia pri príprave na Olympijské hry v Grécku v roku 2003) (Ú. v. ES L 7, 11.1.2003, s. 86).

(10) Rozhodnutie Komisie 2004/177/ES z 20. februára 2004 o dočasnom dovoze registrovaných koní, ktoré sa zúčastnia na Olympijských hrách alebo na Paraolympijských hrách v Grécku v roku 2004 (Ú. v. EÚ L 55, 24.2.2004, s. 64).

(11) Rozhodnutie Komisie 2010/57/EÚ z 3. februára 2010, ktorým sa stanovujú zdravotné záruky pre prepravu koňovitých cez územia uvedené v prílohe I k smernici Rady 97/78/ES (Ú. v. EÚ L 32, 4.2.2010, s. 9).

(12) Rozhodnutie Komisie 2010/471/EÚ z 26. augusta 2010 o dovoze spermy, vajíčok a embryí koní (Equinae) do Únie s ohľadom na zoznamy staníc pre odber a skladovanie spermy a tímov pre odber a produkciu embryí a požiadavky osvedčovania (Ú. v. EÚ L 228, 31.8.2010, s. 52).

(13) Vykonávacie nariadenie Komisie (EÚ) 2018/659 z 12. apríla 2018 o podmienkach vstupu živých zvierat čeľade koňovité a spermy, vajíčok a embryí zvierat čeľade koňovité do Únie (Ú. v. EÚ L 110, 30.4.2018, s. 1).

(14) Vykonávacie rozhodnutie Komisie (EÚ) 2017/1851 z 11. októbra 2017, ktorým sa mení príloha II časť E k rozhodnutiu 92/260/EHS, pokiaľ ide o požiadavky na africký mor koní v prípade registrovaných koní s dočasným povolením vstupu z Alžírska, Kuvajtu, Maroka, Ománu, Kataru, Tuniska a Turecka, a ktorým sa mení príloha I k rozhodnutiu 2004/211/ES, pokiaľ ide o položku týkajúcu sa Spojených arabských emirátov v zozname tretích krajín a ich častí, z ktorých je povolený dovoz živých zvierat čeľade koňovité a ich spermy, vajíčok a embryí do Únie (Ú. v. EÚ L 264, 13.10.2017, s. 20).

(15) Vykonávacie rozhodnutie Komisie (EÚ) 2018/218 z 13. februára 2018, ktorým sa mení príloha II k rozhodnutiu 92/260/EHS, pokiaľ ide o dočasný vstup registrovaných koní z určitých častí Číny, rozhodnutie 93/195/EHS, pokiaľ ide o veterinárne podmienky a podmienky veterinárnej certifikácie v prípade opakovaného vstupu registrovaných koní určených na dostihy, súťaže a kultúrne podujatia po dočasnom vývoze do Číny, Mexika a Spojených štátov amerických a príloha I k rozhodnutiu 2004/211/ES, pokiaľ ide o položky týkajúce sa Číny, Mexika a Turecka v zozname tretích krajín a ich častí, z ktorých je povolený dovoz živých koňovitých a ich spermy, vajíčok a embryí do Únie (Ú. v. EÚ L 42, 15.2.2018, s. 54).

(16) Vykonávacie rozhodnutie Komisie (EÚ) 2018/518 z 26. marca 2018, ktorým sa stanovujú požiadavky na zdravie zvierat a podmienky veterinárnej certifikácie pri opätovnom vstupe registrovaných koní určených na súťaže po dočasnom vývoze do Indonézie a ktorým sa mení príloha I k rozhodnutiu 93/195/EHS, pokiaľ ide o zápis týkajúci sa Indonézie, a príloha I k rozhodnutiu 2004/211/ES, pokiaľ ide o zápis týkajúci sa Indonézie v zozname tretích krajín a častí ich územia, z ktorých je povolený dovoz živých zvierat koňovitých a ich spermy, oocytov a embryí do Únie (Ú. v. EÚ L 84, 28.3.2018, s. 27).

(17) Vykonávacie rozhodnutie Komisie (EÚ) 2018/1143 z 10. augusta 2018, ktorým sa menia rozhodnutia 92/260/EHS a 93/197/EHS, pokiaľ ide o testovanie na vírusovú arteritídu koní (Ú. v. EÚ L 207, 16.8.2018, s. 58).